Document ID: 32009D0102

Reference:
6.2.2009
FI
Euroopan unionin virallinen lehti
L 37/5
NEUVOSTON PÄÄTÖS,
tehty 4 päivänä marraskuuta 2008,
yhteisön keskipitkän ajan rahoitustuen myöntämisestä Unkarille
(2009/102/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon järjestelystä keskipitkän ajan rahoitustuen myöntämiseksi jäsenvaltioiden maksutaseille 18 päivänä helmikuuta 2002 annetun neuvoston asetuksen (EY) N:o 332/2002 (1) ja erityisesti sen 3 artiklan 2 kohdan,
ottaa huomioon komission ehdotuksen, jonka tämä on tehnyt talous- ja rahoituskomiteaa kuultuaan,
sekä katsoo seuraavaa:
(1)
Neuvosto päätti antaa Unkarille keskinäistä apua päätöksellä 2009/103/EY (2).
(2)
Vaihtotaseen odotetusta parantumisesta huolimatta Unkarin ulkoisten rahoitustarpeiden vuosina 2008 ja 2009 arvioidaan olevan 20 miljardia euroa, sillä rahoitusmarkkinoiden viimeaikaisen kehityksen perusteella näyttää siltä, että pääoma- ja rahoitustase voivat heikentyä merkittävästi ja nettomääräiset arvopaperisijoitukset ulkomaille kiihtyä.
(3)
On tarkoituksenmukaista antaa Unkarille yhteisön tukea enintään 6,5 miljardia euroa osana asetuksella (EY) N:o 332/2002 käyttöönotettua järjestelyä, jolla jäsenvaltioiden maksutaseille myönnetään keskipitkän ajan rahoitustukea. Tuki olisi yhdistettävä kansainvälisen valuuttarahaston (IMF) valmiusluottojärjestelyllä myöntämään 10,5 miljardin erityisnosto-oikeuden (noin 12,5 miljardia euroa) lainaan, joka on tarkoitus hyväksyä 6 päivänä marraskuuta 2008. Lisäksi Maailmanpankki on luvannut myöntää Unkarille 1 miljardin euron lainan.
(4)
Rahoitustuen hallinnointi olisi annettava komissiolle, jonka olisi sovittava Unkarin viranomaisten kanssa tukeen liittyvistä erityisistä talouspoliittisista ehdoista talous- ja rahoituskomiteaa kuultuaan. Ehdot olisi vahvistettava yhteisymmärryspöytäkirjassa. Komission olisi vahvistettava yksityiskohtaiset rahoitusehdot lainasopimuksessa.
(5)
Myönnettävän tuen tavoitteena olisi oltava maksutaseen kestävyyden tukeminen Unkarissa ja tällä tavoin hallituksen hyväksymän talouspoliittisen ohjelman menestyksekkään toteuttamisen edistäminen tämänhetkisessä taloudellisessa ja rahoituksellisessa tilanteessa,
ON PÄÄTTÄNYT SEURAAVAA:
1 artikla
1.   Yhteisö myöntää Unkarille keskipitkän ajan lainan, jonka määrä on enintään 6,5 miljardia euroa ja keskimääräinen erääntymisaika enintään viisi vuotta.
2.   Yhteisön rahoitustuki on saatavilla kahden vuoden ajan ensimmäisestä tämän päätöksen voimaantulon jälkeisestä päivästä alkaen.
2 artikla
1.   Komissio hallinnoi tukea ottaen huomioon Unkarin sitoumukset ja neuvoston suositukset, jotka liittyvät erityisesti kansallisen uudistusohjelman ja lähentymisohjelman täytäntöönpanoon sekä liiallista alijäämää koskevaan menettelyyn.
2.   Komissio sopii Unkarin viranomaisten kanssa rahoitustukeen liittyvistä erityisistä talouspoliittisista ehdoista 3 artiklan 4 kohdan mukaisesti kuultuaan talous- ja rahoituskomiteaa. Ehdot on vahvistettava yhteisymmärryspöytäkirjassa, ottaen huomioon 1 kohdassa tarkoitetut sitoumukset ja suositukset. Komissio vahvistaa yksityiskohtaiset rahoitusehdot lainasopimuksessa.
3.   Komissio tarkistaa säännöllisin väliajoin yhteistyössä talous- ja rahoituskomitean kanssa, että tukeen liittyvät talouspoliittiset ehdot täyttyvät. Komissio ilmoittaa talous- ja rahoituskomitealle lainanoton mahdollisesta jälleenrahoituksesta tai rahoitusehtojen muuttamisesta.
3 artikla
1.   Komissio asettaa yhteisön rahoitustuen Unkarin käyttöön enintään viidessä erässä, joiden suuruus vahvistetaan yhteisymmärryspöytäkirjassa.
2.   Ensimmäinen erä annetaan käyttöön lainasopimuksen ja yhteisymmärryspöytäkirjan voimaantulon jälkeen, ottaen myös huomioon vuoden 2009 budjettilakiehdotukseen tehtävät parlamentille annettavat muutokset, joiden tavoitteena on saavuttaa 2,6 prosentin alijäämä suhteessa BKT:een.
3.   Lainan rahoittamiseksi taloudellisesti edullisimmin ehdoin on tarvittaessa sallittua käyttää harkitusti koronvaihtosopimuksia korkeinta luottoluokkaa olevien vastapuolten kanssa.
4.   Komissio päättää seuraavien erien käyttöön antamisesta talous- ja rahoituskomitean lausunnon saatuaan. Kukin seuraava erä maksetaan sillä edellytyksellä, että Unkarin lähentymisohjelmaan sisältyvä Unkarin hallituksen hyväksymä uusi talousohjelma, jota IMF:n järjestely tukee, on toteutettu tyydyttävästi, ja erityisesti että yhteisymmärryspöytäkirjassa vahvistettuja erityisiä talouspoliittisia ehtoja noudatetaan.
Näihin talouspoliittisiin ehtoihin sisältyvät muun muassa:
a)
Unkarin hallituksen sen uuden ohjelman puitteissa suunnitteleman julkisen talouden vakauttamisen edistyminen liiallista alijäämää koskevan menettelyn yhteydessä 10 päivänä lokakuuta 2006 annetun neuvoston suosituksen ja tarkistetusta lähentymisohjelmasta marraskuussa 2007 annetun neuvoston lausunnon mukaisesti, erityisesti vuoden 2009 alijäämätavoitteen osalta;
b)
erityiset toimenpiteet menojen rajoittamiseksi suunnitellun vakauttamisprosessin yhteydessä;
c)
julkisen talouden ohjausjärjestelmää koskevan uudistuksen edistyminen institutionaalisen kehyksen vahvistamisen ja keskipitkän ajan rahoitussääntöjen antamisen avulla Unkarin parlamentin käsiteltävänä olevan lakiehdotuksen linjausten mukaisesti;
d)
rahoitussektorin sääntelyn ja valvonnan uudistukset sekä viranomaisten valmiuksien tukeminen maksukykyyn ja likviditeettiin liittyvien ongelmien käsittelyssä; sekä
e)
muut Lissabonin strategian mukaiset rakenneuudistustoimenpiteet, kuten työnteon kannustimien lisääminen työllisyyden tukemiseksi ja julkisen talouden pitkän aikavälin kestävyyden edistämiseksi.
Tämä päätös on osoitettu Unkarin tasavallalle. Se julkaistaan Euroopan unionin virallisessa lehdessä.
Tehty Brysselissä 4 päivänä marraskuuta 2008.
Neuvoston puolesta
Puheenjohtaja
A. VONDRA
(1)  EYVL L 53, 23.2.2002, s. 1.
(2)  Katso tämän virallisen lehden sivu 7.

Summary:
Rahoitustuki Unkarille
Rahoitustuki Unkarille
TIIVISTELMÄ ASIAKIRJASTA:
Neuvoston päätös 2009/102/EY – keskipitkän ajan rahoitustuki Unkarille
PÄÄTÖKSEN TARKOITUS
Euroopan unioni (EU) ja useat kansainväliset järjestöt myönsivät Unkarille rahoitustukea vuosina 2008–2010.
Perustana on asetus (EY) N:o 332/2002, jonka mukaan EU voi myöntää keskipitkän ajan rahoitustukea EU-maille, jotka eivät kuulu euroalueeseen ja joilla on maksutasetta koskevia vaikeuksia.
TÄRKEIMMÄT KOHDAT
Marraskuussa 2008 EU sopi, että Unkari saa 20 miljardia euroa kaudelle 2008–2009. Rahoituksen myönsivät
EU: 6,5 miljardia euroa maksutasetukea koskevasta ohjelmasta;
Kansainvälinen valuuttarahasto (IMF): noin 12,5 miljardia euroa;
Maailmanpankki: miljardi euroa.
Vastineeksi Unkari lupasi edistystä seuraavilla aloilla:
julkisen talouden vakauttaminen* ja menojen rajoittaminen;
julkisen talouden ohjausjärjestelmän uudistus,
hintavakaus,
pankkisektorin vakaus,
rahoitussektorin sääntelyn ja valvonnan uudistukset,
erilaiset rakenneuudistukset.
Unkari sai yhteensä 5,5 miljardia euroa EU:lta ja 8,7 miljardia Kansainväliseltä valuuttarahastolta. Se ei pyytänyt apua Maailmanpankilta.
Ohjelman loputtua marraskuussa 2010 Euroopan komissio aloitti ohjelman jälkeisen valvonnan ja järjesti kuusi tarkastuskäyntiä maahan.
Valvonta lakkasi tammikuussa 2015, kun Unkari oli maksanut takaisin yli 70 prosenttia EU:n lainastaan.
Marraskuussa 2011 Unkari pyysi toisen kerran rahoitustukea EU:lta. Tälle ei lopulta ollut tarvetta, sillä maa pystyi hakemaan rahoitusta kansainvälisiltä markkinoilta.
MISTÄ ALKAEN PÄÄTÖSTÄ SOVELLETAAN?
              
Sitä on sovellettu 5. marraskuuta 2008 alkaen.
TAUSTAA
Helmikuussa 2002 Euroopan unionin neuvosto antoi EU:lle vallan myöntää lainoja EU-maille, joilla on maksutasetta tai pääomatasetta koskevia vaikeuksia tai joita uhkaavat tällaiset vaikeudet.
Rahoitustukea on tarjolla vain maille, jotka eivät käytä euroa.
Unkari pyysi rahoitustukea ensimmäisen kerran lokakuussa 2008 vakavien markkinahäiriöiden ja hallituksen velkojen uudelleenjärjestelyä koskevien vaikeuksien vuoksi.
Lisätietoja:
Maksutasetta koskevaa tukea Unkarille käsittelevä Euroopan komission verkkosivusto.
* KESKEISET TERMIT
              
Julkisen talouden vakauttaminen: menettely, jolla vähennetään julkisen talouden alijäämää ja velan kertymistä.
ASIAKIRJA
            
Neuvoston päätös 2009/102/EY, tehty 4 päivänä marraskuuta 2008, yhteisön keskipitkän ajan rahoitustuen myöntämisestä Unkarille (EUVL L 37, 6.2.2009, s. 5–6)
MUUT ASIAAN LIITTYVÄT ASIAKIRJAT
            
Neuvoston asetus (EY) N:o 332/2002, annettu 18 päivänä helmikuuta 2002, järjestelystä keskipitkän ajan rahoitustuen myöntämiseksi jäsenvaltioiden maksutaseille (EUVL L 53, 23.2.2002, s. 1–3)
Asetukseen (EU) N:o 332/2002 tehdyt peräkkäiset muutokset ja korjaukset on sisällytetty alkuperäiseen säädökseen. Konsolidoitu toisinto on tarkoitettu ainoastaan dokumentointitarkoituksiin.
Viimeisin päivitys: 24.01.2017